**Ministru kabineta noteikumu projekta**

**„Rundāles pils muzeja publisko maksas pakalpojumu cenrādis” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1. |  Pamatojums |  Ministru kabineta noteikumu projekts „Rundāles pils muzeja publisko maksas pakalpojumu cenrādis” (turpmāk – Projekts) izstrādāts saskaņā ar Likuma par budžetu un finanšu vadību 5.panta devīto daļu, kas nosaka, ka Ministru kabinets izdod noteikumus par valsts tiešās pārvaldes iestāžu sniegto maksas pakalpojumu cenrāžu apstiprināšanu. *Euro* ieviešanas kārtības likuma 30.panta pirmā daļa, Ministru kabineta 2012.gada 27.jūnija rīkojuma Nr.282 „Par „Koncepciju par normatīvo aktu sakārtošanu saistībā ar eiro ieviešanu Latvijā”” 7.1.apakšpunkts un Ministru kabineta 2013.gada 4.aprīļa rīkojuma Nr.136 „Par Latvijas Nacionālo *euro* ieviešanas plānu” 1.pielikuma J2.2.1.apakšpunkts. |
|  2. |  Pašreizējā situācija un problēmas |  Pašlaik maksu par Rundāles pils muzeja (turpmāk – muzeja) sniegtajiem pakalpojumiem nosaka 2012.gada 26.jūnijā muzeja direktora apstiprinātais publisko maksas pakalpojumu cenrādis, taču saskaņā ar Likuma par budžetu un finanšu vadību 5.panta devīto daļu muzeja sniegto publisko maksas pakalpojumu cenrādi nepieciešams apstiprināt Ministru kabinetā. Muzeja maksas pakalpojumu cenrādis ir izstrādāts saskaņā ar Ministru kabineta 2011.gada 3.maija noteikumiem Nr.333 „Kārtība, kādā plānojami un uzskaitāmi ieņēmumi no maksas pakalpojumiem un ar šo pakalpojumu sniegšanu saistītie izdevumi, kā arī maksas pakalpojumu izcenojumu noteikšanas metodika un izcenojumu apstiprināšanas kārtība”, ievērojot principu, ka maksa par publisko pakalpojumu nepārsniedz muzeja funkciju veikšanai nepieciešamo izdevumu apjomu. Atbilstoši minētajam muzejs cenas par sniegtajiem publiskajiem maksas pakalpojumiem ir noteicis tik augstas, cik lielas ir ar pakalpojumu sniegšanu saistītās faktiskās izmaksas. Ņemot vērā, ka ar 2014.gada 1.janvāri Latvijā plānots ieviest *euro*, Projekta 2.pielikumā ir norādīti Rundāles pils maksas pakalpojumi *euro*, kas saskaņā ar projekta 13.punktu stāsies spēkā 2014.gada 1.janvārī. Lai veicinātu muzeja ekspozīciju apskati un kultūras vērtību pieejamību sabiedrībai, izvērtējot muzeja budžeta iespējas un specifiku, kā arī lai veicinātu muzeja apmeklētāju skaita palielināšanos, Projekta 3. punktā ir noteiktas apmeklētāju grupas, kuras ir atbrīvotas no ieejas maksas. Lai veicinātu muzeja ekspozīciju pieejamību, Projekta 4.punktā ir paredzēts, ka katra mēneša pirmajā trešdienā atsevišķi muzeja publiskie maksas pakalpojumi noteiktām muzeja apmeklētāju grupām tiek sniegti par pazeminātu maksu, savukārt Projekta 5. – 8.punktā noteikts, ka atsevišķi muzeja publiskie maksas pakalpojumi visiem muzeja apmeklētājiem tiek sniegti par pazeminātu maksu. Starp vairākām citām apmeklētāju grupām, kas ir atbrīvotas no ieejas maksas arī citos muzejos, muzejs ir noteicis specifiskas apmeklētāju grupas, kurām noteikts bezmaksas muzeja apmeklējums. Lai veicinātu vietējo izglītības iestāžu izglītojamo patriotismu, vietas apziņu, kā arī lai padarītu pieejamu novada lielāko kultūras iestādi, Rundāles novada izglītības iestāžu audzēkņiem un pedagogiem mācību procesa ietvaros noteikts atbrīvojums no ieejas maksas muzejā. Tāpat arī muzejam radniecīgo nozaru izglītības iestāžu audzēkņiem un studentiem mācību procesa ietvaros (iesniedzot rakstisku izglītības iestādes iesniegumu) noteikts atbrīvojums no ieejas maksas, lai paplašinātu muzeja pieejamību izglītojošām vajadzībām. Organizējot mācību ekskursijas, tiek papildināts mācību process un uzskatāmi raksturoti dažādi mākslas stili (baroks, rokoko, klasicisms u.tml.), līdz ar to audzēkņiem veidojas pilnīgāks priekšstats par apgūstamo vielu, kas ir viena no muzejpedagoģijas sastāvdaļām. Ņemot vērā to, ka muzejam nav pieejami resursi muzeja popularitātes un atpazīstamības veicināšanai pietiekošā apmērā, tiek noteikts, ka no ieejas maksas atbrīvoti plašsaziņas līdzekļu pārstāvji, kas atspoguļo norises muzejā (uzrādot preses karti), kā arī muzeja popularitāti veicinošu vizīšu organizatori un dalībnieki (iesniedzot organizācijas pārstāvja iesniegumu). Katru gadu tiek organizētas vairākas vizītes, kuru laikā muzeju ierodas apskatīt ārvalstu tūrisma firmu vadītāji un darbinieki, lai turpmāk iekļautu Rundāles pils muzeju savos ekskursiju piedāvājumos un maršrutos. Nosakot bezmaksas muzeja apmeklējumu šādai grupai, tiek nodrošināta papildus muzeja popularizēšana ārvalstīs, kas ir lētāka, efektīvāka un aptver konkrētu mērķauditoriju, nekā reklāmas izvietošana kādos ārvalstu masu medijos. Lai veicinātu muzeja ekspozīciju pieejamību, Projekta 9.punktā ir paredzēts, ka muzeja noteiktajās akciju dienās atsevišķi muzeja publiskie maksas pakalpojumi muzeja apmeklētajiem tiek sniegti par pazeminātu maksu. Muzejs apmeklētājiem ir atvērts visu gadu katru dienu, atbilstoši noteiktajam darba laikam vasaras un ziemas sezonā. Ik gadu muzeju apmeklē no 125000 – 225000 apmeklētāju, kuri galvenokārt ierodas aktīvā tūrisma sezonā, t.i., vasarā no 1.maija līdz 31.oktobrim. Līdz ar aktīvā tūrisma sezonas beigām apmeklētāju skaits un muzeja publisko maksas pakalpojumu pieprasījums samazinās. Līdz ar to muzeja sniegto publisko maksas pakalpojumu izcenojums noteikts proporcionāli muzeja piedāvājumam, lai mazinātu sezonālo ietekmi. Ministru kabineta 2010.gada 12.oktobra noteikumu Nr.972 „Noteikumi par kārtību, kā veicami maksājumi valsts budžetā un tie atzīstami par saņemtiem, un prasībām tiešsaistes maksājumu pakalpojumu izmantošanai norēķinos ar valsts budžetu” 4.punkts nosaka, ka tiesību aktos, saskaņā ar kuriem veicams maksājums valsts budžetā, ir jānosaka norēķinos ar valsts budžetu izmantojamie maksas pakalpojumu veidi. Lai nodrošinātu muzeja publisko maksas pakalpojumu pieejamību sabiedrībai, Projekta 11.punkts paredz noteikt muzejam tiesības iekasēt maksu par publiskajiem maksas pakalpojumiem (a) ar tāda maksājumu pakalpojuma sniedzēja starpniecību, kuram ir tiesības sniegt maksājumu pakalpojumus Maksājumu pakalpojumu un elektroniskās naudas likuma izpratnē; (b) skaidrā naudā muzeja kasē; (c) muzejā ar VISA, VISA Electron, MasterCard, Maestro vai American Express maksājumu karti maksājumu karšu pieņemšanas terminālī vai citā alternatīvā sistēmā, ja muzejs vai starpniekinstitūcija to tehniski nodrošina. |
|  3. |  Saistītie politikas ietekmes novērtējumi un pētījumi | Projekts šo jomu neskar. |
|  4. |  Tiesiskā regulējuma mērķis un būtība |  Saskaņā ar Ministru kabineta 2012.gada 18.decembra noteikumu Nr.915 „Rundāles pils muzejanolikums” 5.1.punktu muzejam ir tiesības iekasēt maksu par sniegtajiem pakalpojumiem. Projekts ir izstrādāts saskaņā ar Likuma par budžetu un finanšu vadību 5.panta devīto daļu, kas nosaka, ka Ministru kabinets izdod noteikumus par valsts tiešās pārvaldes iestāžu sniegto maksas pakalpojumu cenrāžu apstiprināšanu. Lai nodrošinātu muzejaapstiprināto publisko maksas pakalpojumu cenu apstiprināšanu Ministru kabinetā, kā arī, lai uzsāktu jaunu muzeja publisko pakalpojumu piedāvājumu un veicinātu sabiedrības interesi apmeklēt muzeju, ir sagatavots Projekts, kurā paredzētas faktiskajai situācijai atbilstošas pakalpojumu cenas latos un *euro*. Projekta 2.pielikumā ir norādītas pakalpojumu cenas *euro,* paredzot no 2014.gada 1.janvāra aizstāt projekta 1.pielikmā norādītās pakalpojumu cenas latos ar *euro* atbilstoši *Euro* ieviešanas kārtības likuma 6.panta otrajā daļā paredzētajiem principiem. Projekts paredz noteikt izcenojumus par šādiem muzeja sniegtajiem publiskajiem maksas pakalpojumiem:1. muzeja pamatekspozīciju, izstāžu un teritorijas apmeklējums;2. citi ar muzeja apmeklējumu saistītie pakalpojumi;3. muzeja telpu un teritorijas noma;4. citi pakalpojumi. Paplašinoties muzeja piedāvājumam, muzeja publisko maksas pakalpojumu cenrādi nepieciešams papildināt ar jauniem publisko maksas pakalpojumu veidiem, kā arī veikt precizējumus esošo publisko maksas pakalpojumu formulējumā, kas labāk atklāj to saistību ar muzeja funkciju izpildi. Papildus esošajiem muzeja sniegtajiem publiskajiem maksas pakalpojumiem publisko maksas pakalpojumu cenrādī ir iekļauti jauni, faktiskajai situācijai un pieprasījumam atbilstoši pakalpojumu veidi. Lai sniegtu iespēju apmeklētājam izvēlēties Rundāles pils apskati atkarībā no tā finansiālajām iespējām, muzejs ir izveidojis divus lokus – ar saīsinātu vai paplašinātu Rundāles pils apskati. Mazais lokssastāv no Rundāles pils Parādes zāļu kompleksa, Hercoga parādes apartamentu un otrā darba kabineta apskates, šajā maršrutā nav iekļauti Hercoga privātie un Hercogienes apartamenti. Lielais loksietver Parādes zāļu kompleksa, Hercoga parādes un privāto apartamentu, kā arī Hercogienes apartamentu apskati. Tāpat Projektā ir ieviests publiskais pakalpojums *Ģimenes biļete,* lai muzeju padarītu pieejamāku ģimenēm ar bērniem. Ģimenes biļete paredzēta lielā loka apskatei un atsevišķi parka apskatei, pieņemot, ka ģimenes parku apskatīt brauc biežāk, pat vairākas reizes sezonā, nekā pili. Mazā loka apskatei ģimenes biļete nav paredzēta, lai dotu iespēju apskatīt visu pili pilnībā. Lai muzeja apmeklējumu padarītu ērtāku, tiek grupēti dažādi muzeja pakalpojumi, veidojot vienoto biļeti, kas ietver mazā loka un parka apmeklējumu. Pēc muzeja darbinieku novērojumiem lielākā daļa apmeklētāju izvēlas apskatīt mazo loku un parku, gan laika trūkuma dēļ, gan arī finansiālu iemeslu dēļ. Turklāt vienotās biļetes ieviešana veicinās parka apmeklējumu. Sekojot lielāko muzeju Latvijā un Eiropā piemēram, ir izveidotas biļetes grupu apmeklējumam. Lai palielinātu apmeklētāju skaitu un veicinātu parka apmeklējumu tūristu grupām, projektā ir ieviesta jauna biļete grupu apmeklējumam, ja grupā ir ne mazāk kā 20 apmeklētāji (pieaugušie un/vai studenti) vai ne mazāk kā 10 apmeklētāji – skolēni, dodot iespēju šāda veida pakalpojumu izmantot lauku skolām ar mazu skolēnu skaitu klasēs. No 2012. gada 25. maija apskatei atvērta pastāvīgās ekspozīcijas „No gotikas līdz jūgendstilam. Eiropas un Latvijas dekoratīvā māksla 15. – 20. gs.” pirmās piecas telpas. Projektā noteikts to personu loks, kuras ir atbrīvotas no ieejas maksas - pirmskolas vecuma bērni; skolotāji, kas pavada pirmsskolas vecuma bērnu grupu vai skolēnu grupu (grupā vismaz 10 bērni vai skolēni); Rundāles novada izglītības iestāžu audzēkņi un skolotāji mācību procesa ietvaros (iesniedzot rakstisku izglītības iestādes iesniegumu); muzejam radniecīgo nozaru izglītības iestāžu audzēkņi un studenti mācību procesa ietvaros (iesniedzot rakstisku izglītības iestādes iesniegumu); bāreņi un bez vecāku gādības palikušiem bērni; dienas aprūpes centra, krīzes centra un internātskolas audzēkņi, kā arī psihosociālās rehabilitācijas centra audzēkņi vai iemītnieki (uzrādot statusu apliecinošu dokumentu) un tos pavadošās personas; personas ar invaliditāti (uzrādot invaliditātes apliecību) un personas, kas pavada personas līdz 18 gadu vecumam ar invaliditāti vai personas ar I grupas invaliditāti; Latvijas muzeju darbinieki (uzrādot apliecību); Baltijas jūras reģiona piļu un muzeju asociācijas biedri (uzrādot biedra karti); Starptautiskās muzeju padomes (ICOM) biedri (uzrādot biedra karti); Latvijas Mākslas akadēmijas pilna laika studenti (uzrādot apliecību); Latvijas mākslas skolu un profesionālās vidējās mākslas izglītības iestāžu audzēkņi (uzrādot apliecību); Rundāles pils muzeja Goda kartes īpašnieki un viena pavadošā persona (uzrādot karti un personu apliecinošu dokumentu); plašsaziņas līdzekļu pārstāvji, kas atspoguļo norises muzejā (uzrādot preses karti); grupas (ne mazāk par 10 apmeklētājiem) vadītājs (gids), muzeja popularitāti veicinošu vizīšu organizatori un dalībnieki (iesniedzot organizācijas pārstāvja iesniegumu). Publisko maksas pakalpojumu cenrādis izstrādāts saskaņā ar Ministru kabineta 2011.gada 3.maija noteikumiem Nr.333 „Kārtība, kādā plānojami un uzskaitāmi ieņēmumi no maksas pakalpojumiem un ar šo pakalpojumu sniegšanu saistītie izdevumi, kā arī maksas pakalpojumu izcenojumu noteikšanas metodika un izcenojumu apstiprināšanas kārtība”, ievērojot minētajos noteikumos noteiktos cenas aprēķina un izmaksu klasificēšanas principus. Muzejs, izvērtējot iestādes sniegto maksas pakalpojumu specifiku, ir klasificējis tieši pakalpojuma sniegšanai izmantoto pamatlīdzekļu nolietojumu kā tiešās izmaksas, pamatojoties uz Ministru kabineta 2011.gada 3.maija noteikumiem Nr.333 „Kārtība, kādā plānojami un uzskaitāmi ieņēmumi no maksas pakalpojumiem un ar šo pakalpojumu sniegšanu saistītie izdevumi, kā arī maksas pakalpojumu izcenojumu noteikšanas metodika un izcenojumu apstiprināšanas kārtība” 11.punktu, kas nosaka, ka kritērijus izmaksu klasificēšanai tiešajās un netiešajās izmaksās, kā arī netiešo izmaksu attiecināšanai uz konkrēto maksas pakalpojuma veidu iestāde nosaka, pamatojoties uz maksas pakalpojuma un tā sniegšanas specifiku. |
|  5. |  Projekta izstrādē iesaistītās institūcijas |  Rundāles pils muzejs, Kultūras ministrija. |
|  6. |  Iemesli, kādēļ netika nodrošināta sabiedrības līdzdalība |  Lai veicinātu muzeja apmeklētību un nodrošinātu, ka muzeja sniegtie publiskie pakalpojumi būtu maksimāli pieejami jebkuram sabiedrības loceklim, muzeja sniegto publisko maksas pakalpojumu izcenojumi ir noteikti iespējami zemi, līdz ar to Projekta izstrādes procesā sabiedrības pārstāvji netika iesaistīti. |
|  7. |  Cita informācija |  Saskaņā ar *Euro* ieviešanas kārtības likuma 13.panta pirmo daļu preču un pakalpojumu cenu paralēlās atspoguļošanas periods sākas trīs mēnešus pirms *euro* ieviešanas dienas, tādēļ šim projektam ir jābūt izskatītam Ministru kabinetā un publicētam oficiālajā izdevumā „Latvijas Vēstnesis” līdz 2013.gada 1.oktobrim. |

|  |
| --- |
|  II. Tiesību akta projekta ietekme uz sabiedrību |
| 1. | Sabiedrības mērķgrupa |    Ik gadu muzeju apmeklē ap 200 000 - 230 000 apmeklētāji (2011.gadā 225 494 apmeklētāji, 2012. gadā 233792 apmeklētāji – tie ir tūristi no Latvijas un ārvalstīm (studenti, skolēni, pensionāri u.c. interesentu mērķgrupas). |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Projekts šo jomu neskar. |
| 3. | Tiesiskā regulējuma finansiālā ietekme |  Esošais sociālekonomiskais stāvoklis valstī ir ietekmējis muzeja apmeklētāju skaitu un pašu ieņēmumus no muzeja sniegtajiem publiskajiem maksas pakalpojumiem. Iegūtie finanšu līdzekļi par muzeja sniegtajiem publiskajiem maksas pakalpojumiem tiks izlietoti muzeja sniegto publisko pakalpojumu faktisko izmaksu segšanai. Publisko maksas pakalpojumu cenas būtiski neietekmēs muzeja apmeklētāju plūsmu, toties daļēji uzlabos sniegto pakalpojumu kvalitāti. Projektā noteiktās publisko maksas pakalpojumu cenas ir vienādas vai pat zemākas par līdzīgu pakalpojumu sniegšanu citās iestādēs. Projektā noteiktās muzeja publisko pakalpojumu cenas pēc būtības nemainās, tāpat Projektā ir paredzēts muzeja apmeklētājiem izvēlēties savām iespējām atbilstošāko muzeja apskates variantu. |
| 4. | Tiesiskā regulējuma nefinansiālā ietekme | Projekts šo jomu neskar. |
| 5. | Administratīvās procedūras raksturojums | Projekts šo jomu neskar. |
| 6. | Administratīvo izmaksu monetārs novērtējums | Projekts šo jomu neskar. |
| 7. | Cita informācija | Nav |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
|  **Rādītāji** | **2013. gads** |  Turpmākie trīs gadi (tūkst. latu) |
|  2014. |  2015. |  2016. |
|  Saskaņā ar valsts budžetu kārtējam gadam |  Izmaiņas kārtējā gadā, salīdzinot ar budžetu kārtējam gadam |  Izmaiņas, salīdzinot ar kārtējo (2013) gadu |  Izmaiņas, salīdzinot ar kārtējo (2013) gadu |  Izmaiņas, salīdzinot ar kārtējo (2013) gadu |
|  1 |  2 |  3 |  4 |  5 |  6 |
| 1. Budžeta ieņēmumi: | 1140,3 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 1140,3 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 1140,3 | 0 | 0 | 0 | 0 |
| 2.1. valsts pamatbudžets | 1140,3 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | X |  | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): |  Sniegts anotācijas 1.pielikumā, kurā norādīta publisko maksas pakalpojumu cenu kalkulācija, un 2.pielikumā, kurā veikts aprēķins par publisko maksas pakalpojumu sniegšanā iesaistīto darbinieku izlietoto darba laiku un atalgojumu. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija |  2011.gadā resursi muzeja izdevumu segšanai sastāda LVL 1 109 110 apmērā, tai skaitā ieņēmumi no maksas pakalpojumiem un citi pašu ieņēmumi LVL 690 000,- (62,21 % no muzeja resursiem izdevumu segšanai) un dotācija no vispārējiem ieņēmumiem LVL 419 110 (37,79 % no muzeja resursiem izdevumu segšanai). 2012.gadā resursi muzeja izdevumu segšanai sastāda LVL 1 196 726 apmērā, tai skaitā ieņēmumi no maksas pakalpojumiem un citi pašu ieņēmumi LVL 755 000,- (63,1% no muzeja resursiem izdevumu segšanai) un dotācija no vispārējiem ieņēmumiem LVL 441 726 (36,9 % no muzeja resursiem izdevumu segšanai). 2013.gadā resursi muzeja izdevumu segšanai sastāda LVL 1 140 266,- apmērā, tai skaitā ieņēmumi no maksas pakalpojumiem un citi pašu ieņēmumi LVL 720 000,- (63,1% no muzeja resursiem izdevumu segšanai) un dotācija no vispārējiem ieņēmumiem LVL 420 266 (36,9 % no muzeja resursiem izdevumu segšanai). Projekta 1. un 2.pielikuma tabulas „Pamatojums koeficienta piemērošanai” 1., 2., 4., 12., 13., 14. un 17.1.apakšpunktos norādīto koeficientu piemērošana par muzeja telpu un teritorijas nomas pakalpojumiem neradīs muzejam zaudējumus no sniegtajiem maksas pakalpojumiem. 1. 1.Koeficients „Muzeja telpu un teritorijas noma kultūras, izglītības un labdarības pasākumiem” (koef.0.7) Koeficients tiek pielietots, jo muzeja telpu nomas izmaksas pretendentiem, kas vēlas muzeja telpās rīkot seminārus, konferences vai citus izglītojošus un kultūras pasākumus, nav finansiāli izdevīgas. Tādēļ, no muzeja viedokļa raugoties, kultūrizglītojoši pasākumi nenodara kaitējumu muzeja telpām, interjeram, eksponātiem, kā arī muzeja teritorijai. Muzeja vide dažādiem kultūras pasākumiem un koncertiem piešķir papildus vērtību un pasākuma apmeklētājiem rada vēlmi pili apmeklēt arī ārpus pasākuma. Muzejā ir telpas (piemēram, Banketu zāle, Biljarda zāle u.c.), kurās var rīkot kultūrizglītojošus pasākumus visu muzeja darbības sezonu, netraucējot apmeklētāju kustībai un telpu apskatei. Savukārt ziemas sezonā, piedāvājot organizēt attiecīgos pasākumus tādās pils telpās kā, piemēram, Baltā zāle, Lielā galerija, Zelta zāle, Biljarda zāle, muzejs varētu iegūt papildus finanšu līdzekļus, kompensējot finansiāli sarežģīto situāciju nelielā apmeklētāju skaita dēļ. 2. 2.Koeficients „Muzeja telpu un teritorijas noma bērnu pasākumiem” (koef.0.5) Muzejs ir noteicis šādu koeficientu bērnu pasākumiem, jo līdzīgi kultūras un izglītojošiem pasākumiem, arī bērnu pasākumu organizēšanas pretendentiem ir ierobežotas finanšu līdzekļu iespējas nomāt muzeja telpas. Tādēļ ievērojot to, ka muzeja viena no funkcijām ir izglītošana, tieši bērnu auditorija ir tā, kas īpaši atbalstāma, ar šāda koeficienta pielietošanu, padarot muzeja telpas pieejamākas un veicinot muzeja izmantošanu dažādiem bērnu pasākumiem.3. 4.Koeficients „Muzeja telpu un teritorijas noma pasākumam līdz 10 personām” (koef.0.6) Muzejā ir situācijas, kad pasūtītājs izvēlas muzeja telpas izmantot kādam īpašam sev vai savai ģimenei svarīgam brīdim (saderināšanās, ģimenes pusdienas vai tml.), kurā ir ierobežots dalībnieku skaits. Ņemot vērā to, ka neliels apmeklētāju skaits (līdz 10) nerada būtisku kaitējumu muzeja telpām, interjeriem, eksponātiem, kā arī muzeja teritorijai, salīdzinot ar komercpasākumiem, kuros parasti ir daudz lielāks apmeklētāju skaits, kurus ir sarežģītāk uzraudzīt, tiek piemērots šāds koeficients, lai Rundāles pils būtu pieejamāka arī intīmākiem pasākumiem, bet augstās izmaksas to nepadarītu nepieejamu. 4. 12.Koeficients „Muzeja telpas noma galdu servēšanai un telpu sakārtošanai” (koef.0.2) un 13.Koeficients „Muzeja telpas noma telpas sagatavošanai un sakārtošanai pasākumam (tehniskais aprīkojums, tehnisko konstrukciju uzstādīšana, telpu izmantošana tehniskām vajadzībām utml.) un sakārtošanai pēc pasākuma” (koef.0.2) Gadījumos, ja nomnieks vēlas telpas īpaši iekārtot, tiek iekasēta telpu nomas maksa par sagatavošanās darbiem nepieciešamo laiku. Koeficienta pielietošana nerada muzejam zaudējumus, jo šajā laikā muzeja telpa netiek aizvērta apskatei un apmeklētāju plūsma netiek ierobežota (tas nozīmē, ka ir ienākumi no ikdienas apmeklētāja un papildus par telpu nomu sagatavošanas laikā). Nomnieks tiek informēts, ka šajā laikā atļauts veikt sagatavošanās darbus, bet aizliegts telpu pilnībā slēgt apskatei. Šādas nomas maksas piemērošana motivē darbu veicējus darboties operatīvi un sagatavošanas darbus veikt pēc iespējas ātrāk. Koeficienta pielietošana sniedz muzejam iespēju maksimāli pagarināt telpu apskates laiku dienās, kad muzeja telpās notiek pasākumi, ļaujot apskatīt visas muzeja telpas. 5. 14.Koeficients „Zaļā teātra noma pasākuma sagatavošanas procesā (mēģinājumiem)” (koef.0.3) Ievērojot to, ka pasākuma sagatavošanas procesā Zaļais teātris netiek slēgts apskatei, bet ir pieejams apmeklētājiem, ir noteikts telpu nomas maksas samazinājums, turklāt mēģinājuma laikā ikdienas apmeklētājam ir iespēja to vērot bez papildus samaksas, ieguvējs ir gan ikdienas apmeklētājs, gan muzejs. 6. 17.1.Koeficients „Kultūrvēsturiska raidījuma vajadzībām” (koef.0.6)Lai veicinātu muzeja popularitāti Latvijā un ārzemēs, kā arī atbalstot kultūrvēsturisku un izglītojošu raidījumu veidošanu (muzeja izglītojošā funkcija), noteikts samazinājums telpu nomas maksai organizējot šādu raidījumu veidošanu. Pēc šādu raidījumu noskatīšanās cilvēkiem rodas papildu interese par filmēšanā izmantoto vietu un tā ir sava veida muzeja reklāma apmeklētāju piesaistīšanai. |

*Anotācijas IV – VI sadaļa – projekts šīs jomas neskar.*

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projekta izpildi nodrošinās muzejs. |
| 2. | Projekta izpildes ietekme uz pārvaldes funkcijām | Projekta izpilde tiks nodrošināta muzeja esošo funkciju ietvaros. |
| 3. | Projekta izpildes ietekme uz pārvaldes institucionālo struktūru.Jaunu institūciju izveide | Projekta izpildi nodrošinās esošās institūcijas, jaunu institūciju izveide nav nepieciešama. |
| 4. | Projekta izpildes ietekme uz pārvaldes institucionālo struktūru.Esošu institūciju likvidācija | Esošās institūcijas netiek likvidētas. |
| 5. | Projekta izpildes ietekme uz pārvaldes institucionālo struktūru.Esošu institūciju reorganizācija | Esošo institūciju reorganizācija nav paredzēta. |
| 6. | Cita informācija | Nav |

Kultūras ministra p.i.

tieslietu ministrs J.Bordāns

Vīza: Valsts sekretārs G.Puķītis

24.09.2013.

2973

### I.Ripa

Tālr. 63922274

turisms@rundale.net